রাজ্যজুড়ে রথযাত্রা করার পরিকল্পনা করছে পদ্ম শিবির!

ওয়েব ডেস্ক : এসআইআর-এর আবহেই ছাব্বিশের নির্বাচনের আগে আগামী ২৯ নভেম্বর থেকে বাংলা বাঁচাও যাত্রা শুরু করেছে সিপিএম (CPM)। তা দেখে এবার পশ্চিমবঙ্গজুড়ে পাল্টা প্রস্তুতি নিচ্ছে বঙ্গ বিজেপি (BJP)। জানা যাচ্ছে, নির্বাচনের আগে রাজ্যজুড়ে রথ যাত্রা (Rath Yatra) করার পরিকল্পনা করছে পদ্ম শিবির।

জানা গিয়েছে, আগামী ফেব্রুয়ারি মাসে রথযাত্রা আয়োজনের প্রাথমিক খসড়া তৈরি করছে বিজেপি (BJP) নেতৃত্ব। সিদ্ধান্ত হয়েছে, রাজ্যের পাঁচটি জোন থেকে আলাদা আলাদা রথ বেরোবে। রথগুলি রাজ্যের ২৯৪টি বিধানসভা কেন্দ্রকে ছুঁয়ে শেষ পর্যন্ত পৌঁছবে কলকাতায় (Kolkata)। এই রথ যাত্রায় প্রধানমন্ত্রী নরেন্দ্র মোদিকে আনারও পরিকল্পনা করছে গেরুয়া শিবির। পাশাপাশি কেন্দ্রীয় স্বরাষ্ট্রমন্ত্রী অমিত শাহ ও বিজেপির সর্বভারতীয় সভাপতি জেপি নাড্ডাকেও আমন্ত্রণ জানানোর প্রস্তুতি চলছে বলে খবর। সূত্রের খবর, চলতি সপ্তাহেই বিজেপির নয়া রাজ্য কমিটি ঘোষণা হওয়ার কথা। তার পরেই এই রথ যাত্রী কর্মসূচি নিয়ে আলোচনা হতে পারে।

আরও খবর : নদিয়ার শান্তিপুরে নজিরবিহীন ঘটনা, বাড়ির বাগানে ফলেছে সাত ফুট লম্বা কলার কাঁদি

আসলে আদবানির রথ সারা দেশে একসময় সারা ফেলে দিয়েছিল। তারপর থেকে বিজেপির (BJP) সাফল্য এসেছে। তাই বিজেপি রথ যাত্রা ছাড়া কিছু ভাবতে পারছে না বলেই মনে করছে রাজনৈতিক মহল। সেই কারণেই বাংলায় ভোটের আগে সংগঠনকে চাঙ্গা করতে এবং জনসংযোগ বাড়াতে এ রাজ্যেও রথযাত্রার পথেই এগোচ্ছে বিজেপি।

রাজনৈতিক মহলের মতে, রাজ্যে আসন্ন বিধানসভা নির্বাচনের আগে এই রথযাত্রাকে বিজেপি তাদের অন্যতম বড় রাজনৈতিক প্রচারযজ্ঞ হিসেবে ব্যবহার করতে চাইছে। অন্যদিকে দলীয় কর্মীদের চাঙ্গা করতে ও সংগঠনের দুর্বলতা কাটাতেই রথ যাত্রার পরিকল্পনা করা হচ্ছে বিজেপির তরফে।